Besluit oor e-tol stel Outa teleurDie e-tolprojek in Gauteng Die Bondgenootskap teen Stedelike Tol (Outa) is teleurgesteld dat die regering besluit het om met e-tol voort te gaan. “Die minister se aankondiging dat e-tol op 3 Desember sal begin, hou ernstige gevolge in vir ons land,” het Wayne Duvenage, voorsitter van Outa, gesê. Hy sê talle groepe verwerp die e-tolprojek, maar die regering het dié besware ignoreer. “Ons is bekommerd dat die uitvoerende arm van die regering nie die samelewing in sy vertroue geneem het nie, en die saad gesaai het vir iets wat altyd onthou sal word as ŉ baie duur mislukking.” Dipuo Peters, minister van vervoer, het Woensdag aangekondig dat motoriste, wat nie e-tolskyfies aanskaf en tolgeld betaal nie, uiteindelik dubbel die bedrag sal moet opdok. Hulle sal nie voordeel trek uit die afslag nie. Duvenage sê motoriste word nie gedwing om e-tolskyfies te koop nie. “Ons wil dit benadruk dat dit nie ŉ vereiste is om ŉ e-tolskyfie aan te skaf nie en mense moet doen wat hulle dink is reg om dié klug teen te staan. Dit is nie in die beste belang van die mense van Suid-Afrika nie.” Volgens Duvenage sal Outa voortgaan om die e-tolbeleid teen te staan.